**Obilježavanje Dana Evrope u Žabljaku**

Povodom obilježavanja 9. maja Dana Evrope, državni sekretar za evropske integracije i glavni pregovarač ambasador **Aleksandar Andrija Pejović** će posjetiti opštine Žabljak i Pljevlja, gdje će zajedno sa saradnicima i partnerima iz lokalnih samouprava i NVO sektora, kao i prethodnih godina, nizom prigodnih kulturnih i informativnih sadržaja obilježiti ovaj značajan evropski datum.

U saradnji s opštinama Žabljak i Pljevlja, kao i NVO Fors Montenegro, manifestacije u ovim gradovima će pratiti informativni štandovi na gradskim trgovima na kojima će građani moći da, u razgovoru s predstavnicima Ministarstva, saznaju više o Evropskoj uniji i pripremama Crne Gore za članstvo.

Uz obraćanja zvaničnika, bogat obrazovni i muzički program učenika osnovnih i srednjih škola nastupe kulturno – umjetničkih društava i sajam suvenira, u oba grada će biti organizovan Info dan o Instrumentu pretpristupne podrške koji će biti prilika da se zaposleni u organima lokalne samouprave, predstavnici civilnog sektora i zainteresovani građani upoznaju s mogućnostim koje im se nude u okviru evropskih fondova iz Ipe II u period 2014 – 2020.

**U Žabljaku će se u 11.00 sati,** u sali Opštine, održati **Info dan o Ipi 2014-2020**, dok će **u 12.00 sati, na gradskom trgu početi manifestacija obilježavanja Dana Evrope.** Manifestaciju će otvoriti predsjednik Opštine **Veselin Vukićević** i ambasador **Aleksandar Andrija Pejović,** uz učešće učenika osnovnih i srednjih škola koji će izvoditi recitacije na crnogorskom i engleskom jeziku i ritmičke igre. Tom prilikom na gradskom trgu će biti održan i sajam suvenira učenika osnovnih škola u čast desetogodišnjice obnove nezavisnosti.

Pozivamo sve građane da nam se pridruže i da zajedno proslavimo Dan Evrope.